Иштта ду тIарикъатан хIума – хьикматах дуьззина а долуш, хьо гIиллакхца, догдикаллица кхиош, дегIанна тIехь тола Iамош. Шен дегI цакъарлучуьнга цхьа а къарлур вац. Цундела тIарикъат – тIом бу. Цу тIамах чекхвала чIогIа хала а ду! Цу тIамехь лаьтташ мел верг эла а ву. ЭЛА бохуш долчу дешан маьIан шуьйра ду нохчийн кхетамехь. Деккъа, долахь, чухIиттина лай бу боху маьIан дац цуьнан. ЭЛА – иза тIедухучуьнца а, леларца а, маттаца а, даарца а, маларца а оьзда а волуш, осалчу хIуманах ца вешаш, ша-шен а лоруш, наха а лоруш, нах лоруш, ша волчу меттехь билгала а волуш стаг ву. «Элах эла вешдерг – гIиллакх ду», – баьхна.